**MEGBÍZÁSI SZERZŐDÉS**

Amely létrejött egyrészről

**BALATONMÁRIAFÜRDŐ KÖZSÉG ÖNKORMÁNYZATA**

cím: 8647 Balatonmáriafürdő Gróf Széchényi Imre tér 9.

E-mail: polgarmester@balatonmariafurdo.hu

Képviseli: Galácz György polgármester

adószám: 15397397-2-14

mint megbízó (továbbiakban: Megbízó)

másrészről **az Emergency Service Egészségügyi Szolgáltató Kft.**

1131. Budapest, Topolya utca 4-8.

Adószám: 13789581-1-41

Cégjegyzék szám: 01-09-873304

Telefon:+36 (1) 799-5110, +36 (1) 799-5119

E- mail: [info@emergencyservice.hu](mailto:info@emergencyservice.hu)

Képviseli: Dr. Rus János ügyvezető igazgató (önállóan)

mint központi háziorvosi ügyeleti szolgáltatás ellátásával közreműködő (továbbiakban: Megbízott, együttesen Felek)

valamint a **Marcali Kistérségi Többcélú Társulá**s 8700 Marcali, Rákóczi u. 11.

adószám: 15571548-2-14

képviseli: Dr. Sütő László társulási tanács elnöke, mint a központi háziorvosi ügyeleti szolgáltatás ellátásával kapcsolatos tárgyi feltételeket biztosító szerződő fél (továbbiakban: Társulás)

között a háziorvosi ügyeleti ellátás feladatának ellátására.

1. Előzmények: Megbízott a Marcali Kistérségi Többcélú Társulással kötött szerződés alapján biztosítja a társulást létrehozó települések, valamint Buzsák, Kisberény, Öreglak, Pamuk, Somogyvámos, Somogyvár községek területén a háziorvosi ügyeleti ellátást. Figyelemmel a Kormány alapellátási ügyelet átszervezési javaslataira a jövőben - várhatóan 2022. év második félévétől - az ügyeleti feladatok ellátását az Országos Mentőszolgálat végzi és megszűnik a települési önkormányzatok ezirányú kötelező feladat ellátása. Tekintettel a változás bizonytalan időpontjára Szerződő felek és a Társulás a 2022.évre vonatkozóan jelen megállapodás keretein belül gondoskodnak a feladat ellátásáról.

**Szerződés tárgya, a Felek jogai és kötelezettségei**

1. **Balatonmáriafürdő Község Önkormányzatának Képviselőtestülete** …. számú határozata alapján **2022. január 1.-től az Országos Mentőszolgálat által történő feladat átvállalásig**, **vagy ha az Országos Mentőszolgálat feladat átvétele 2022. évben nem történik meg, akkor 2022. december 31-ig határozott időtartamra biztosítja** a település felnőtt és gyermek lakossága számára a központi orvosi ügyeleti ellátást a Megbízott által biztosított egészségügyi szakszemélyzet közreműködésével. Megbízott a feladat ellátását vállalja
2. A Megbízottnak az ügyeleti ellátást hétköznapokon 16:00 órától másnap reggel 8:00 óráig, pihenő- és munkaszüneti napokon 8:00 órától másnap reggel 8:00-ig kell biztosítania.
3. A Megbízott minden feladatát a háziorvosi, házi gyermekorvosi és fogorvosi tevékenységről szóló 4/2000. (II.25.) EüM rendelet, valamint az egészségügyi szolgáltatások nyújtásához szükséges minimumfeltételekről szóló 60/2003. (X.20.) EszCsM rendeletben, illetve a mindenkor hatályban lévő, vonatkozó jogszabályokban foglaltak szerint látja el.
4. A szerződés teljesítése érdekében, Megbízott tudomásul veszi és vállalja a 96/2003. (VII.15.) Kormányrendeletben meghatározottak szerint, hogy az EESZT kereteiben teljesíti az ügyeleti ellátás során keletkező adatszolgáltatási kötelezettségeit.
5. A diszpécserszolgálatot az egészségügyről szóló 1997. évi CLIV. törvény 93.§ (3) bekezdésének megfelelően az OMSZ-al együttműködve kell megvalósítani.
6. A Megbízott a feladat ellátására egyidejűleg biztosít 1 fő orvost/szakorvost, egy fő szakdolgozót (ápoló, szakápoló), 1 fő gépkocsivezetőt.
7. A rendelő tisztántartásáról a Megbízott gondoskodik.
8. A feladat ellátáshoz szükséges tárgyi eszközöket Marcali Kistérségi Többcélú Társulás leltár szerint biztosítja a Megbízottnak. A szolgáltatás nyújtásának időtartama alatt a fogyóeszközök pótlása, és az egyéb eszközök karbantartása, javítása, pótlása a Megbízott kötelessége. A szolgáltatás időtartamának lejártakor, vagy a szerződés más okból történő megszűnése esetén a Megbízott leltár szerint, kifogástalan állapotban köteles az átvett tárgyi eszközöket visszaszolgáltatni.
9. A szolgáltatás nyújtása során felmerült valamennyi kiadás a Megbízottat terheli.
10. A Megbízott kötelezettséget vállal a szolgáltatás nyújtása során felmerült valamennyi engedély saját költségén történő beszerzésére.
11. A Megbízott az ügyeleti telephelyen, saját költségén biztosítja az ügyeleti tevékenység ellátásához szükséges gyógyszereket, kötszereket, továbbá, az egyszer használatos készletek, nyomtatványok, és műszerek folyamatos meglétét.
12. Az ügyeleti ellátás során alkalmazott eszközök sterilizálásáról a Megbízott gondoskodik.
13. A feladat ellátásához szükséges ruházatot, annak mosatását és tisztán tartását a Megbízott biztosítja.
14. A Megbízott a szerződés teljesítése során, a szerződés teljesítésével kapcsolatban keletkező veszélyes hulladékok elszállítására, megsemmisítésére saját nevében szerződést köt és viseli annak költségeit.
15. A Megbízott a feladat ellátás során eleget tesz adat nyilvántartási és adatkezelési kötelezettségének, betartja a törvény és adatvédelmi szabályzat által előírt adatvédelmi előírásokat. Ellátja a szükséges információs feladatokat (statisztikai adatszolgáltatás, jelentések stb.)
16. A Megbízott köteles vezetni az előírt betegdokumentációt és adminisztrációt. Köteles folyamatos és naprakész információt szolgáltatni a Megbízottnak, az illetékes egészségügyi hatóságnak és háziorvosoknak, az adatvédelmi törvény előírásait figyelembe véve. A Megbízott tájékoztatást ad a központi háziorvosi ügyeleti szolgálatról az ellátási terület lakosainak és háziorvosainak. A Megbízott köteles a működése során, az általa kezelt adatbázist megőrizni.
17. Felek tudomásul veszik, hogy a központi ügyelet szakmai felügyeletét a Somogy Megyei Kormányhivatal Népegészségügyi Szakigazgatási Szerve látja el.
18. Ezen szerződésben foglaltak betartását jogosultak ellenőrizni a Megbízó és az általa megbízott személyek. Megbízó részére az ellátott ügyeleti feladatokról éves összefoglaló jelentést készít minden év március 31-ig, illetve a tárgyhónapot követően a havi ellátási mutatókról statisztikai jelentést készít.
19. A rendelőn kívüli feladatellátás biztosításához a Marcali Kistérség Többcélú Társulása a Megbízott részére 1 db megkülönböztető jelzéssel ellátott gépjárművet biztosít, melyet a Megbízott köteles üzembentartóként üzemeltetni. A gépjármű felszereléséről, működtetéséről, pótlásáról, a gépjármű karbantartásáról üzembentartó saját költségén gondoskodik.
20. A Megbízott vállalja, hogy a Marcali Kistérségi Többcélú Társulás által biztosított gépjárműben a konvencionális orvosi ügyeleti szakellátáshoz szükséges eszközök, gyógyszerek mellett folyamatosan biztosítja a defibrillátort, reanimációs orvosi táskát, infúziót, életmentő „Medicor R” táskát, gyógyszereket, lélegeztetéshez szükséges eszközöket.
21. A Megbízott teljes körű felelősséggel tartozik az általa foglalkoztatott személyekért és az általa végzett szolgáltatásért.
22. A Megbízott kijelenti, hogy a feladat ellátására jogosult, rendelkezik a tevékenység ellátására vonatkozó 35.000.000,-Ft/év, és minimum 7.000.000,-Ft/káresemény összegű felelősségbiztosítással rendelkezik. Kötelezettséget vállal továbbá arra, hogy ezen felelősségbiztosítást a szerződés időtartama alatt folyamatosan fenntartja.
23. Megbízó hozzájárul, hogy a Megbízott közvetlen finanszírozási szerződést kössön a NEAK-kal.

**Pénzügyi feltételek**

1. Megbízó önkormányzat a jelen szerződésben foglalt feladatok ellátásáért a mindenkori NEAK finanszírozás 100%-án felül, melyre a Megbízott közvetlen finanszírozási szerződést köt **36,-Ft/lakos/hó**, azaz harminchat forint/lakos/hónap kiegészítő díjat fizet a Megbízott részére. A havi kiegészítő díjat kiállított számla ellenében, a számla kiállítását követő 8. napon átutalja a Közreműködő 12100011-17589053-00000000 Gránit Banknál vezetett számlájára. A díj alapjául a NEAK által közölt és elszámolt lakosságszám az irányadó, amelyet a NEAK évente felülvizsgál.

**A teljesítés helye, a szerződés hatálya**

1. A teljesítés helye: a Kaposi Mór Oktató Kórház Marcali telephelyén kijelölt orvosi rendelő, amelyet a megbízott részére a Marcali Többcélú Kistérségi Társulás biztosít a kórházzal kötött szerződés alapján.
2. **A szerződés hatálya 2022. január 1. napjától a 2. pontban részletezett időpontig tart**.

**Szerződés megszűnése**

1. Jelen szerződés megszűnik a 27. pontban foglalt határozott időtartam lejártával.
2. A határozott időtartam lejárta előtt a szerződés rendes felmondással is megszüntethető. A felmondás joga a másik félhez intézett, a felmondási okot és a felmondás időpontját tartalmazó nyilatkozattal, legalább három hónapos felmondási idővel gyakorolható.
3. Súlyos szerződésszegés esetén jelen szerződés rendkívüli felmondással is megszüntethető.
4. A szerződés megszűnése esetén Felek egymással elszámolnak.

**Vegyes rendelkezések**

1. Amennyiben a jelen szerződés bármely rendelkezése érvénytelennek vagy végrehajthatatlannak minősül, az a szerződés többi rendelkezésének jogszerűségét, érvényességét vagy végrehajthatóságát nem érinti.
2. A Felek megállapodnak, hogy jelen szerződésből eredő vitás kérdéseiket elsősorban peren kívüli tárgyalás és egyeztetés útján kívánják rendezni. Az egyeztetés eredménytelensége esetén a Felek alávetik magukat a Kaposvári Törvényszék illetékességének, illetve helyi bírósági hatáskörbe tartozó jogvita esetén a Marcali Járásbíróság illetékességének.
3. A jelen szerződésben nem szabályozott kérdésekben a Ptk. és az egyéb vonatkozó jogszabályi előírásai az irányadóak.
4. A Felek jelen szerződést, mint akaratukkal mindenben megegyezőt, magukra nézve kötelezőnek ismerik el, és kijelentik, hogy annak aláírására jogosultak és a szerződés hatálybalépéséhez további jogcselekményre nincs szükség.

Balatonmáriafürdő, 2021……..

|  |  |
| --- | --- |
| ………………………………………… | ………………………………………… |
|  |  |
| Megbízó  Balatonmáriafürdő Község Önkormányzata  Polgármester | Megbízott  Emergency Service Kft.  ügyvezető |

………………………………….

Marcali Kistérségi Többcélú Társulás

Társulás Elnöke

Pénzügyi ellenjegyzés: