# ELŐTERJESZTÉS

****

**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2021. NOVEMBER 12-EI NYILVÁNOS ÜLÉSÉRE

**TÁRGY:**

**EGÉSZSÉGÜGYI ALAPELLÁTÁSOK FELÜLVIZSGÁLATA – HÁZIORVOSI ÜGYELETI ELLÁTÁS**

**ELŐADÓ:**

**GALÁCZ GYÖRGY**

**POLGÁRMESTER**

**ELŐTERJESZTÉS**

**Készült:** Balatonmáriafürdő Község Önkormányzati Képviselő-testületének 2021. november 12-ei nyilvános testületi ülésére

**Tárgy:** Egészségügyi alapellátások felülvizsgálata – háziorvosi ügyeleti ellátás

**Tisztelt Képviselő-testület!**

Előzmények:

A 2021. augusztusi Marcali Kistérség Többcélú Társulás társulási ülése döntött arról, hogy **2022. január 1. napjától a háziorvosi alapellátás ügyeleti ellátását nem a társuláson keresztül fogjuk ellátni.**

**A társulási ülésen elhangzott, hogy a jelenlegi szolgáltatóval kötendő szerződés-tervezetet a zökkenőmentes ellátás érdekében – azonos feltételekkel – a társulás elnökének közreműködésével juttatják el az érintett önkormányzatok részére. Jelen előterjesztés mellékletét képező megbízási szerződés 2021. október 26-án érkezett meg.**

**Az ügyeleti ellátás átszervezésének indoka a következő:**

A Társulás 2018. december 4-én kötött szerződést az Emergency Service Kft-vel a Központi Háziorvosi Ügyelet feladatainak ellátására.

A Szerződés időtartama a Szerződés 4.2-4.4. pontjaiban foglaltak szerint 2019. január 1-től 2019. december 31-ig tart azzal, hogy legfeljebb kétszer egy-egy évvel meghosszabbítható. A Társulás a 2020. és 2021. évben is élt a szerződéses időtartam hosszabbításának lehetőségével, azonban 2021. december 31-ét követően további hosszabbításra nincs lehetőség.

Magyarország Kormánya a háziorvosi ügyeleti rendszer átalakítására tett javaslatot, akként, hogy az ügyeleti feladatokat az országban egységesen az Országos Mentőszolgálat lássa el. A gyakorlati megvalósítás Hajdú-Bihar megyében kezdődött, ahol az ügyeletek működtetését 2021. július 1-től a Mentőszolgálat vette át, az eddig a térségben dolgozó magán szolgáltatóktól.

A 368/2021 (VI.30) Korm. rendelet rögzíti, hogy amennyiben az ügyeletet ellátó magán szolgáltató már megkötött szerződéssel rendelkezik, annak hatályát, a díjazásra vonatkozó rendelkezéseit az Országos Mentőszolgálat által történő feladat ellátás nem érinti, a magán szolgáltatók a feladat ellátása nélkül jogosultak a szerződésben meghatározott díjra.

A 368/2021 (VI.30.) Korm. rendelet rendelkezéseit figyelembe véve a 2022. január 1-től kezdődő időszakra közbeszerzési eljárás keretében kiválasztott szolgáltatóval a szerződés megkötése jelentős pénzügyi hátrányt okozna a Társulásnak és a társult településeknek, hiszen egyelőre nem tudható, hogy a magán szolgáltatóval milyen időtartamra kellene a Társulásnak szerződést kötni,- mikortól veszi át a feladat ellátást az Országos Mentőszolgálat- és milyen időtartamig tart a magánszolgáltató tényleges feladat ellátása.

A Közbeszerzési törvény, a 368/2021 (VI.30.) Korm. rendelet, valamint a Kormány háziorvosi ügyeleti rendszer átalakítására vonatkozó terveit figyelembe véve 2022. január 1-től a központi ügyelet Társulás keretében történő ellátására csak jelentős pénzügyi kockázat mellett van lehetőség.

A jelenlegi szolgáltató Emergency Kft. vállalta, hogy a 2020. és 2021. évre megállapított 520 Ft/fő/év egységáron 2022. évtől kezdődően továbbra is elvégzi a feladatot. A jogszabályoknak megfelelő és a pénzügyi kockázatot csökkentő feladat ellátási szerződés megkötésére az egyes településeknek önállóan van lehetőségük. A települések önálló feladat ellátáshoz a Társulási Megállapodás módosítása szükséges, a háziorvosi alapellátáshoz kapcsolódó ügyeleti ellátás közös megszervezésének, és ellátásának Társulási Megállapodásból történő törlésével, ezáltal a közös feladat ellátás 2022. január 1-től történő megszűntetésével.

Az előterjesztés mellékletét képező megbízási szerződés határozott időre vonatkozik: **2022. január 1.-től az Országos Mentőszolgálat által történő feladat átvállalásig**, **vagy ha az Országos Mentőszolgálat feladat átvétele 2022. évben nem történik meg, akkor 2022. december 31-ig.**

**A fizetendő összeg** mindenkori NEAK finanszírozás 100%-án felül, melyre a Megbízott közvetlen finanszírozási szerződést köt **36,-Ft/lakos/hó.**

**A jelenleg fizetett díj a társulás felé 580 Ft/lakos/év, mely összegből 520 Ft volt a szolgáltatás díja, a 60 Ft pedig a bérleti díj.**

A 2022. január 1-ei ügyeleti ellátás változását az önkormányzat egészségügyi alapellátásról szóló önkormányzati rendeletén is át kell vezetni.

Jogtechnikailag javaslom új rendelet megalkotását.

A rendelet-tervezetet véleményeztetni kell az Országos Kórházi Főigazgatóság Alapellátásfejlesztési Igazgatóságával, valamint az SMKH Marcali Járási Hivatal Népegészségügyi Osztályával.

E kötelezettségre tekintettel a rendelet-tervezet elfogadása a vélemények beérkezését követően történhet.

**Határozati javaslat:**

1. Balatonmáriafürdő Község Önkormányzat Képviselő-testülete megismerte a központi háziorvosi ügyeleti szolgáltatás ellátásával kapcsolatos módosítás indokait. A képviselő-testület felhatalmazza a polgármestert, hogy a központi háziorvosi ügyeleti szolgáltatás 2022. január 1. napjától történő ellátására az Emergency Service Egészségügyi Szolgáltató Kft-vel (1131. Budapest, Topolya utca 4-8. székhelyű ) az előterjesztés mellékletét képező megbízási szerződést megkösse.

**Határidő:** 2021. november ….

**Felelős:** Galácz György polgármester

b) Balatonmáriafürdő Község Önkormányzat Képviselő-testülete felkéri a jegyzőt, hogy az egészségügyi alapellátási körzetekről szóló önkormányzati rendeletet- az előírt egyeztetések, véleményezések beérkezését követő képviselő-testületi ülésre készítse elő.

**Határidő:** 2021. november …..

**Felelős:** Mestyán Valéria címzetes főjegyző

Balatonmáriafürdő, 2021. 10. 27.

Galácz György sk.

polgármester